Nom del títol: Màster universitari en Biotecnologia Molecular per la Universitat de Barcelona
Biotecnologia biomèdica, agropecuària, mediambiental i industrial.
La biotecnologia molecular, a causa del seu caràcter innovador, està tenint un gran impacte sobre el progrés, el desenvolupant de productes i les tecnologies que incideixen en tots els camps d'activitat dels éssers vius.
Juntament amb altres sectors com el de la nanotecnologia, la biotecnologia molecular està considerada un motor de canvi tecnològic tant en l'àmbit biotecnològic com en el biomèdic.
Es tracta d'un sector transversal, amb efectes profunds sobre el desenvolupament econòmic, que incideix en una gran varietat d'indústries generant productes d'alt valor afegit i repercutint positivament en la qualitat de l'assistència sanitària, la competitivitat comercial i la creació d'ocupació als països desenvolupats.
Actualment, nombroses empreses fan recerca biotecnològica i biomèdica i necessiten disposar de professionals especialitzats, capaços de planificar i executar projectes científics que n'afavoreixin el desenvolupament i la competitivitat.
La demanda professional està en augment en els sectors farmacèutic, sanitari, alimentari, industrial i de producció agrícola i ramadera, ja que tots aquests sectors basen cada vegada més els processos de producció, millora i diagnòstic en estratègies i metodologies de biotecnologia molecular.
També l'àrea de serveis utilitza cada dia més aspectes biotecnològics per resoldre problemes difícilment abordables amb altres metodologies, la qual cosa evidencia la necessitat d'un major grau de formació i competència en determinades àrees.
D'altra banda, les aplicacions derivades de la biotecnologia molecular representen una font de riquesa important als països capdavanters des del punt de vista tecnològic i industrial.
La importància socioeconòmica i el caràcter altament innovador de la biotecnologia molecular ha estat posat de manifest en diferents fòrums d'anàlisi econòmica i social i ha servit per impulsar el desenvolupament de la indústria biotecnològica.
En l'àmbit europeu, la importància de la biotecnologia queda reflectida en l'informe Consequences, Opportunities and Challenges of Modern Biotechnology for Europe (Centre Comú de Recerca de la Comissió Europea, EUR 22728 EN, 2007), en el qual es remarca el paper clau de la biotecnologia per aconseguir un desenvolupament sostenible a Europa, i la seva especial incidència en aspectes clau com el creixement econòmic, la protecció ambiental o la salut pública.
En aquest informe es destaquen tres grans àrees sobre les quals la biotecnologia té una incidència particular: la producció primària i el sector agroalimentari, la medicina i la salut, i la producció industrial, l'energia i el medi ambient; i es conclou que l'impacte de la biotecnologia és ampli i està en expansió.
S'ha produït en els últims anys un gran augment de l'esforç dedicat a la recerca de noves tecnologies utilitzades per la biotecnologia i en les seves aplicacions, la qual cosa ha permès la generació de coneixement i l'adquisició d'experiència, fins al punt d'haver afavorit la creació d'empreses de base biotecnològica i biomèdica tant en el sector de l'alimentació i el medi ambient, com en el de la salut.
Finalment, la biotecnologia espanyola ha experimentat un creixement considerable en els últims anys pel que fa a producció científica en l'àrea de la biotecnologia, i amb capacitat per crear entre 10 i 12 noves empreses derivades cada any.
Un desglossament del finançament per sectors indica un predomini del sector de la salut, que inclou el desenvolupament de productes farmacèutics i productes per a diagnòstic.
La resta correspon als sectors agroalimentari, químic i de protecció del medi ambient.